Ete in die donker baat blindes | George Herald
Ete in die donker baat blindes
Thursday, 13 December 2012, 06:00
Jackie en Derek Jacques van die Blinde-ondersteunersgroep en Christiaan Human van Boshoff Visser Ingelyf by die leesmasjiene wat skrif vergroot. Die masjiene staan by die George-munisipaliteit se kassiere-afdeling. Foto: Alida de Beer
GEORGE NUUS - Vroeër vanjaar is die eerste 'blinde'-ete, oftewel 'n ete in die donker, deur Boshoff Visser geoktrooieerde rekenmeesters aangebied en genoeg geld ingesamel om tegnologie by die George-munisipaliteit en die biblioteek aan te bring wat die lewe 'n bietjie makliker maak vir mense met swak sig.
Twee leesmasjiene is by die munisipaliteit se kassiere-afdeling geïnstalleer wat mense in staat stel om hulle rekeninge makliker te kan lees. 'n Meer gesofistikeerde masjien is by die George-biblioteek geplaas wat onder meer ook 'n fokusaksie bied en wat mense help om tydskrifte en ander materiaal te kan lees. Die masjiene kos gesamentlik in die omgewing van R20 000.
Volgens Christiaan Human van Boshoff Visser Ingelyf is die blinde-etes net 'n begin van 'n langtermyn projek wat hulle hoop baie groot sal raak. Hulle doel is nie net om geld in te samel nie, maar ook om bewustheid te skep van die uitdagings wat blinde persone en dié met gedeeltelike daagliks sig daagliks te bowe moet kom. "Die ete gee gaste 'n idee van hoe dit voel om 'n eenvoudige daaglikse aktiwiteit soos eet aan te pak sonder om te kan sien," het Christiaan gesê.
Benewens die blinde-ete wat jaarliks gaan plaasvind, kyk die firma ook na ander maniere waarop geld ingesamel en bewustheid geskep kan word.
Christiaan het die voorsitter van die Blinde-ondersteunersgroep, Jackie Jacques en haar man Derek, wat minder as 10% sig het, Maandag ontmoet. Insette rakende die aanwending van fondse en moontlike bewusmakingsprojekte gaan van dié groep verkry word.
Kaartjies vir die tweede eksklusiewe 'blinde'-ete wat volgende jaar in Januarie gehou word, is reeds uitverkoop. Die blinde motiveringspreker, Hein Wagner, 'n boeiende spreker, gaan optree by die geleentheid.
Borge gaan die geleentheid hê om hulleself te bemark deur middel van 'n uitstalling en die drie grootste borge sal kans kry om hul besigheid tydens 'n praatjie op Suid-Kaap FM te bemark. George se burgemeester, Charles Standers gaan ook die aand bywoon. Groot pryse word weggegee en die driegangete wat gedeeltelik in die donker bedien word, gaan sorg vir groot pret onder die gaste.